立法院

立法院係中華民國嘅最高立法機關，可以簡稱做立院。喺國民大會廢除咗之後，佢普遍都被認為係中華民國嘅國會。立法院嘅前身係民國初年立法機關嘅眾議院。國民政府以恢復法統作為理由，1928年喺南京成立立法院。最初佢只不過係國民政府嘅附屬機關，1948年因為制憲國民大會通過《中華民國憲法》而脫離行政權，成為正式嘅議會機關。而家立法院係一院制議會，總共有113個席位。1992年立法院開始全面定期改選，現任嘅第十屆立法委員喺2020年2月1號宣誓就職，任期就去到2024年1月31號屆滿。

中華民國行憲初期，根據孫中山嘅「五權憲法」理論，立法院祇有制定同修改法律、以及審查中央政府總預算等監督行政部門嘅權力，而變更領土、修改憲法、罷免正副總統等事關重大嘅權力，就由國民大會來行使。國民大會喺2005年由於修憲而畀人凍結咗之後，佢嘅所有職權都轉移晒去立法院，令到立法院成為中華民國唯一嘅最高立法機關。

立法院嘅成員叫立法委員，簡稱「立委」，通過單一選區兩票制選出。家陣嘅院長係民進黨嘅游錫堃。